CELEX: 32011D0496
Language: et
Date: 2011-08-09 00:00:00
Title: 2011/496/EL: Komisjoni rakendusotsus, 9. august 2011 , milles käsitletakse standardi EN 16156:2010 „Sigaretid. Süütamisvõime hindamine. Ohutusnõue” ja standardi EN ISO 12863:2010 „Standardne katsemeetod sigarettide süütamisvõime hindamiseks” vastavust Euroopa Parlamendi ja nõukogu direktiivis 2001/95/EÜ sätestatud üldistele ohutusnõuetele ning kõnealuste standardite viidete avaldamist Euroopa Liidu Teatajas (teatavaks tehtud numbri K(2011) 5626 all)  EMPs kohaldatav tekst

10.8.2011   
            
            
               ET
            
            
               Euroopa Liidu Teataja
            
            
               L 205/31
            
         KOMISJONI RAKENDUSOTSUS,
   9. august 2011,
   milles käsitletakse standardi EN 16156:2010 „Sigaretid. Süütamisvõime hindamine. Ohutusnõue” ja standardi EN ISO 12863:2010 „Standardne katsemeetod sigarettide süütamisvõime hindamiseks” vastavust Euroopa Parlamendi ja nõukogu direktiivis 2001/95/EÜ sätestatud üldistele ohutusnõuetele ning kõnealuste standardite viidete avaldamist Euroopa Liidu Teatajas
   
   (teatavaks tehtud numbri K(2011) 5626 all)
   (EMPs kohaldatav tekst)
   (2011/496/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 2 esimest lõiku,
   olles konsulteerinud Euroopa Parlamendi ja nõukogu 22. juuni 1998. aasta direktiivi 98/34/EÜ (millega nähakse ette tehnilistest standarditest ja eeskirjadest ning infoühiskonna teenuste eeskirjadest teatamise kord) (2) artikli 5 alusel loodud alalise komiteega
   ning arvestades järgmist:
   
               (1)
            
            
               Direktiivi 2001/95/EÜ artikli 3 lõige 1 kohustab tootjaid turule laskma ainult ohutuid tooteid.
            
         
               (2)
            
            
               Direktiivi 2001/95/EÜ artikli 3 lõike 2 teise lõigu kohaselt loetakse toode asjakohaste riiklike standarditega reguleeritavate ohtude ja ohukategooriate osas ohutuks, kui see vastab vabatahtlikele riiklikele standarditele, millega on üle võetud Euroopa standardid, mille viitenumbrid on komisjon avaldanud Euroopa Liidu Teatajas vastavalt kõnealuse direktiivi artikli 4 lõikele 2.
            
         
               (3)
            
            
               Kõnealuse direktiivi artikli 4 lõike 1 kohaselt töötavad Euroopa standardiasutused Euroopa standardid välja komisjoni antud volituste alusel.
            
         
               (4)
            
            
               Artikli 4 lõike 2 kohaselt peab komisjon nende standardite viited avaldama.
            
         
               (5)
            
            
               2008. aasta juunis andis komisjon Euroopa Standardikomiteele (edaspidi „CEN”) volituse M/425, et komitee töötaks välja standardi sigarettide süütamisvõime määramiseks.
            
         
               (6)
            
            
               Komisjoni volituse alusel võttis CEN vastu standardi EN 16156:2010 „Sigaretid. Süütamisvõime hindamine. Ohutusnõue”. Selles standardis viidatakse standardile EN ISO 12863:2010 „Standardne katsemeetod sigarettide süütamisvõime hindamiseks”. Seega tuleks standardi EN 16156:2010 avaldamise korral viidata ka kõnealusele EN ISO standardile.
            
         
               (7)
            
            
               Standardit EN ISO 12863:2010 muudeti tehnilise parandusega (3). CEN kinnitas selle paranduse muudatusteta (4) ja seega lisati parandus standardisse EN 16156:2010.
            
         
               (8)
            
            
               Standardid EN 16156:2010 ja EN ISO 12863:2010 on kooskõlas volitusega M/425 ja vastavad direktiivis 2001/95/EÜ sätestatud üldistele ohutusnõuetele. Nende standardite viited tuleks avaldada Euroopa Liidu Teatajas.
            
         
               (9)
            
            
               Standardite edukaks rakendamiseks peaks tootjatele jätma piisavalt aega toodangu kohandamiseks standardis sätestatud ohutusnõuetega. Standardite viidete avaldamine Euroopa Liidu Teatajas 12 kuu möödumisel kuupäevast, st 17. novembrist 2010, mil CEN standardid vastu võttis, on mõeldud selleks, et tagada, et pärast seda oleksid kõigis liikmesriikides tuleohutuse nõuete aluseks ühtsed kriteeriumid. Selguse ja õiguskindluse tagamiseks siseturul peaksid liikmesriikide turujärelevalveasutused sigarettide tuleohutuse hindamisel arvesse võtma põhjenduses 8 nimetatud Euroopa standardeid ka tarneahela selles etapis, milles sigarette tarbijale müüakse.
            
         
               (10)
            
            
               Käesolevas otsuses sätestatud meetmed on kooskõlas direktiivi 2001/95/EÜ alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Standard EN 16156:2010 „Sigaretid. Süütamisvõime hindamine. Ohutusnõue” ja standard EN ISO 12863:2010 „Standardne katsemeetod sigarettide süütamisvõime hindamiseks” on vastavuses direktiivis 2001/95/EÜ sätestatud üldiste ohutusnõuetega ohu osas, mida need standardid hõlmavad.
   Artikkel 2
   Viited standardile EN 16156:2010 ja EN ISO 12863:2010 avaldatakse Euroopa Liidu Teataja C-seerias 17. novembril 2011.
   Artikkel 3
   Käesolev otsus on adresseeritud liikmesriikidele.
   
      Brüssel, 9. august 2011
      
         
            Komisjoni nimel
         
         
            komisjoni liige
         
         John DALLI
      
   
   
      (1)  EÜT L 11, 15.1.2002, lk 4.
   
      (2)  EÜT L 204, 21.7.1998, lk 37.
   
      (3)  Tehniline parandus nr 1. Viitenumber ISO 12863:2010/Cor.1:2011(E).
   
      (4)  Viide: EN ISO 12863:2010/AC:2011.